Այնուհետեւ, ելոյթ ունեցան ՀՕՄ կրթանպաստ ստացած անցեալի յառաջադէմ շրջանաւարտներ՝ Գարուն Ալռայէսն ու Քրիս Պետոյեանը։ Երկուքն ալ շնորհաւորեցին պարգեւատրուող շրջանաւարտները, շնորհակալութիւն յայտնեցին ՀՕՄի կրթանպաստին արժանացած ըլլալնուն համար, ապա ներկայացուցին իրենց անձնական զբաղումները եւ ընդգծեցին իրենց համայնքին օգտակար ըլլալու կարեւորութիւնը։ Երկու հայորդիներն ալ հաստատեցին տքնաջան աշխատանքով բարձունքներ հասնելու իրականութիւնը եւ իրենց սորվածը, կամաւոր հիմքերով իրենց համայնքին վերադարձնելու կարեւորութիւնը։ Յատկապէս Գարուն Ալռայէս, հպարտութեամբ արտայայտուեցաւ, թէ ինք ՀՕՄի քարոզչական եւ Կլէնտէյլի Հայ Դատի յանձնախումբերու անդամ է եւ գոհունակութիւն յայտնեց, որ իր մասնագիտութիւնը (marketing) անոնց աշխատանքներուն մէջ կ՚օգտագործէ։